En vinterdag i februar i år går Jean Stokholm en søndagstur med sin kæreste Doris Mathiesen. De har hver især deres metaldetektor i hånden, imens de bevæger sig hen over den mudrede mark.

Her har de gået utallige gange - lige uden for Gørding ved Esbjerg, men i dag er alligevel anderledes.

Pludselig får Jean Stokholm et signal fra detektoren, og da de begynder at grave, finder de ti centimeter nede i jorden et halssmykke af det pureste guld fra vikingetiden. Smykket er formet som en slange.